Jón Ásgeir Jóhannesson , einn þekktasti og umdeildasti kaupsýslumaður landsins , snéri aftur á formlegan vettvang íslensks viðskiptalífs í síðustu viku með framboði til stjórnar Haga . Þótt hann hafi ekki haft erindi sem erfiði þá markaði framboð hans tímamót . Jón Ásgeir , sem hefur verið til rannsóknar vegna meintra efnahagsbrota meira og minna í 16 ár , og þegar hlotið tvo dóma í Hæstarétti fyrir slík vegna svokallaðra Baugsmála , hefur lítið sést í skipuritum þeirra fyrirtækja sem hann og eiginkona hans , fjárfestirinn Ingibjörg Stefanía Pálmadóttir , hafa átt og stjórnað frá hruni . Eftir að Hæstiréttur ákvað að taka ekki fyrir áfrýjun á Aurum-málinu svokallaða , þar sem Jón Ásgeir var sýknaður af ákæru um hlutdeild í umboðssvikum , í desember síðastliðnum lá fyrir að hann myndi ekki hljóta neinn dóm vegna hrunmála . Engin frekari mál sem snúa að Jóni Ásgeiri , sem var aðaleigandi Glitnis og fjárfestingaveldisins Baugs , eru til rannsóknar . Nýverið bauð hann sig nefnilega fram í stjórn Haga , félagsins sem hann stofnaði ásamt föður sínum fyrir 30 árum . Það framboð markaði tímamót . Jón Ásgeir er formlega farinn að taka þátt í íslensku viðskiptalífi aftur .